Na temelju članka 43. Zakona o znanstvenoj djelatnosti i visokom obrazovanju („Narodne novine“, br. 123/03, 198/03, 105/04, 174/04 i 46/07) i članka 31. Statuta Sveučilišta u Zadru (pročišćeni tekst rujan 2005.) na 5. sjednici u akademskoj godini 2010/2011, održanoj 25. veljače 2011. god., Senat donosi

**P R A V I L N I K**

**o ocjenjivanju rada znanstvenih novaka**

**I. Temeljne odredbe**

**Članak 1.**

Ovim Pravilnikom uređuje se postupak ocjenjivanja rada znanstvenih novaka, rokovi za predaju ocjena te postupak po prigovoru na negativnu ocjenu rada znanstvenih novaka na znanstveno-nastavnim sastavnicama Sveučilišta u Zadru (dalje u tekstu: Sveučilište).

**II. Odgovornost i zadaće glavnog istraživača**

**Članak 2.**

Glavni istraživač odgovoran je za praćenje rada, obrazovanje i napredovanje znanstvenog (znanstvenih) novaka na projektu kojemu je voditelj.

**III. Izvješće i ocjena rada**

**Članak 3.**

Glavni istraživač dostavlja izvješće o radu zajedno s ocjenom o uspješnosti na poslijediplomskom studiju Uredu za znanost Sveučilišta, koji ga prosljeđuje Ministarstvu znanosti, obrazovanja i športa (dalje u tekstu: Ministarstvo).

Kopiju ocjene Ured šalje na znanje znanstvenom novaku.

Ocjena rada može biti pozitivna ili negativna.

Ocjena o radu znanstvenog novaka dostavlja se jednom godišnje, i to u pravilu do konca siječnja za proteklu kalendarsku godinu.

**IV. Prigovor**

**Članak 4.**

Na negativnu ocjenu rada znanstveni novak može podnijeti prigovor.

Prigovor se podnosi Senatu Sveučilišta u roku od 15 (petnaest) dana od dana prijama pisane negativne ocjene koju mu je dostavio Ured za znanost.

**Članak 5.**

O prigovoru znanstvenog novaka glavni istraživač se mora očitovati Senatu u roku od 15 dana od dana uloženog prigovora.

**Članak 6.**

Odlučujući o prigovoru Senat može:

– odbaciti prigovor u slučaju nepravodobnog podnošenja prigovora,

– odbiti prigovor kao neosnovan i potvrditi negativnu ocjenu glavnoga istraživača,

– uvažiti prigovor i donijeti pozitivnu ocjenu o radu znanstvenog novaka uz obrazloženje svoje nove odluke.

Odluku po prigovoru Senat dostavlja Ministarstvu .

Odluka Senata o prigovoru je konačna.

**Članak 7.**

Ako je konačna ocjena rada znanstvenog novaka negativna, pokreće se postupak redovitog otkaza ugovora o radu sukladno Zakonu o radu.

**V. Prijelazne i završne odredbe**

**Članak 8.**

Glavni istraživači su dužni izraditi izvješće i dati ocjenu o radu znanstvenih novaka za 2010. u roku od 30 dana od dana donošenja ovog Pravilnika.

**Članak 9.**

Obrazac izvješća glavnog istraživača o ocjeni rada znanstvenog novaka (Obrazac ZN) utvrđuje se ovim Pravilnikom, nalazi se u privitku ovog Pravilnika i čini njegov sastavni dio.

**Članak 10.**

Rječni i pojmovni skupovi rodnog značenja, koji su u ovom Pravilniku korišteni u muškom rodu, odnose se na jednak način na muški i ženski rod.

**Članak 11.**

Ovaj Pravilnik primjenjuje se na sve znanstveno-nastavne sastavnice Sveučilišta, a stupa na snagu danom donošenja.

KLASA: 012-03/11-01/04

URBROJ: 2198-1-79-01/11-01 Rektor:

Prof. dr. sc. Ante Uglešić